b'\n_START_ARTICLE_\nDziga Vertov\n_START_SECTION_\nUra\n_START_PARAGRAPH_\nDavid Abelevit\xc5\xa1 Kaufman syntyi juutalaistaustaiseen perheeseen  Bia\xc5\x82ystokissa, Puolassa . Kaufman ven\xc3\xa4l\xc3\xa4isti juutalaisen nimens\xc3\xa4 Davidin ja patronyymin Abelevit\xc5\xa1in muotoon Denis Arkadievit\xc5\xa1  vuoden 1918 tienoilla._NEWLINE_Kaufman opiskeli Bia\xc5\x82ystokissa musiikkia, kunnes h\xc3\xa4nen perheens\xc3\xa4 muutti Moskovaan vuonna 1915 pakoon saksalaisten hy\xc3\xb6kk\xc3\xa4yst\xc3\xa4. Moskovassa Vertov opiskeli psykoneurologisessa instituutissa, kunnes vuonna 1918 Moskovan elokuvakomiteaan kuuluva Kaufmanin opiskelutoveri Mihail Koltsov kutsui h\xc3\xa4net tekem\xc3\xa4\xc3\xa4n viikoittaista kinonedeljaa eli neuvostouutiskatsausta. T\xc3\xa4ll\xc3\xa4 v\xc3\xa4lin Kaufman muutti nimens\xc3\xa4  Dziga Vertovksi  _NEWLINE_Samaan ty\xc3\xb6ryhm\xc3\xa4\xc3\xa4n kuuluivat Lev Kulesov ja Eduard Tiss\xc3\xa9, josta tuli my\xc3\xb6hemmin Sergei Eisensteinin kuvaaja. He perustivat todellisuuteen vannovien elokuvantekij\xc3\xb6iden, kinokkien, ryhm\xc3\xa4n, joka arvosteli k\xc3\xa4rkk\xc3\xa4\xc3\xa4sti n\xc3\xa4ytelm\xc3\xa4elokuvia, joihin lukeutuivat my\xc3\xb6s Eisensteinin elokuvat._NEWLINE_Vuosina 1922\xe2\x80\x931925 Vertov julkaisi yhteens\xc3\xa4 23 Kino-Pravdaa (Pravda-lehden elokuvallinen vastine) ja 55 numeroa Elokuvakalenteria 1923\xe2\x80\x931925._NEWLINE_Ensimm\xc3\xa4inen t\xc3\xa4ysimittainen kinokkidokumenttielokuva, Elokuvasilm\xc3\xa4, valmistui vuonna 1924. Kuvauksia valmisteltiin ennakolta v\xc3\xa4h\xc3\xa4n, jotta tapahtumat taltioituisivat mahdollisimman aitoina. Dokumenttielokuvan henkil\xc3\xb6t eiv\xc3\xa4t my\xc3\xb6sk\xc3\xa4\xc3\xa4n saaneet huomata olevansa kuvauksen kohteina._NEWLINE_Vuonna 1925 Vertov valmisti uutiskatsauksen Lenin kuoleman yksivuotisp\xc3\xa4iv\xc3\xa4lle nimelt\xc3\xa4 Leninil\xc3\xa4inen kinopravda no 21. Seuraavana vuonna Moskovan kaupunginvaltuusto tilasi Vertovilta elokuvan, jossa kuvattaisiin valtuuston aikaansaannoksia positiivisessa valossa. Vaalimainoselokuva Eteenp\xc3\xa4in neuvosto! valmistui vuonna 1926. Maailman kuudennes -elokuvan j\xc3\xa4lkeen Vertov ajautui erimielisyyksiin Sovkino-studion johtajan kanssa ja sai potkut tammikuussa 1927._NEWLINE_Dziga Vertov siirtyi Ukrainan Vufku-elokuvastudiolle, miss\xc3\xa4 h\xc3\xa4nen ensimm\xc3\xa4inen ty\xc3\xb6ns\xc3\xa4 oli Yhdestoista vuosi (1928). Seuraavana vuonna valmistui Mies ja elokuvakamera, jonka k\xc3\xa4sikirjoitusta Vertov oli aloitellut ollessaan Sovkinolla t\xc3\xb6iss\xc3\xa4._NEWLINE_Vertovin elokuva, Kolme laulua Leninist\xc3\xa4, valmistui vuonna 1934. Elokuva julkaistiin uudelleen muokattuna vuonna 1938: uutta materiaalia lis\xc3\xa4ttiin ja poliittisesti ep\xc3\xa4ilytt\xc3\xa4v\xc3\xa4t henkil\xc3\xb6t poistettiin.'